FÆLLES HOLDNING af 4. marts 1998 fastlagt af Rådet på grundlag af artikel J.2 i traktaten om Den Europæiske Union, om fremskridt hen imod udarbejdelsen af en retligt bindende protokol til fremme af overholdelsen af konventionen om bakteriologiske (biologiske) våben og toksinvåben (BTWC) og en forstærket indsats i Ad Hoc-gruppen med henblik herpå (98/197/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2, og

ud fra følgende betragtning:

Rådet fastlagde den 25. juni 1996 fælles holdning nr. 96/408/FUSP om forberedelse af den fjerde konference om konventionen om forbud mod udvikling, fremstilling og oplagring af bakteriologiske (biologiske) våben og toksinvåben samt om disse våbens tilintetgørelse (BTWC) (1) -

FASTLAGT FØLGENDE FÆLLES HOLDNING:

Artikel 1

Formålet med denne fælles holdning er at fremme en hurtig og vellykket afslutning af forhandlingerne i BTWC-Ad-Hoc-gruppen om en retligt bindende protokol om indførelse af et kontrol- og overholdelsessystem, der effektivt styrker konventionen.

Artikel 2

1. Med henblik på at opfylde målene i artikel 1 skal medlemsstaterne anse forhandlingerne om en protokol til BTWC for at have høj prioritet for det internationale samfund i 1998 og skal aktivt fremme afgørende fremskridt i Ad Hoc-gruppens arbejde med henblik på at afslutte de grundlæggende forhandlinger ved udgangen af 1998, således at protokollen kan vedtages på den særlige konference af stater, der er parter i BTWC, tidligt i 1999.

2. Medlemsstaterne finder det afgørende, at der afsættes tilstrækkelig tid til forhandlingerne i Ad Hoc-gruppen, således at de kan afsluttes tidligt. Medlemsstaterne vil i Ad Hoc-gruppen insistere på, at der afsættes tilstrækkelig tid.

3. Medlemsstaterne skal navnlig samarbejde for at fremme enighed i forhandlingerne om følgende foranstaltninger, herunder kontrolforanstaltninger, der er både centrale og afgørende for en effektiv protokol, der kan styrke overholdelsen af BTWC:

- erklæringer om en række anlæg og aktiviteter af potentiel relevans i henhold til konventionen, bl.a. således at der skabes større gennemsigtighed

- foranstaltninger med henblik på besøg på anlæg for at fremme nøjagtige og fuldstændige erklæringer og således fremme gennemsigtighed og tillid

- foranstaltninger med henblik på hurtige og effektive efterforskninger i tilfælde, hvor der er bekymring for, at konventionen ikke overholdes, herunder efterforskning både på anlæg og i felten

- en omkostningseffektiv og uafhængig organisation med et lille permanent personale, som er i stand til effektivt at gennemføre protokollen.

4. Medlemsstaterne skal også fortsat arbejde for, at konventionen anvendes universelt.

Artikel 3

De foranstaltninger, der træffes for at nå de i artikel 1 og 2 omhandlede mål, skal omfatte følgende:

- medlemsstaterne skal fortsat tilstræbe fælles holdninger under forhandlingerne, herunder efter omstændighederne også fremlæggelse af specifikke dokumenter og forslag til forelæggelse i Ad Hoc-gruppen, navnlig med hensyn til de centrale områder og elementer, der er omhandlet i artikel 2, stk. 3

- demarcher foretaget af formandskabet på de betingelser, der er fastsat i traktatens artikel J.5, stk. 3, over for de deltagende stater for at tilskynde dem til at støtte målene i artikel 2 i denne fælles holdning

- demarcher foretaget af formandskabet på de betingelser, der er fastsat i traktatens artikel J.5, stk. 3, over for stater, der endnu ikke har undertegnet BTWC, og stater, der har undertegnet, men endnu ikke ratificeret BTWC, for at fremme universel anvendelse af konventionen

- kontakter mellem medlemsstaternes regeringer, Kommissionen og industrien, herunder seminarer, for at fremme forståelsen mellem repræsentanterne for europæisk industri og de repræsentanter, der deltager i Ad Hoc-gruppens forhandlinger.

Artikel 4

Denne fælles holdning træder i kraft på dagen for vedtagelsen.

Artikel 5

Denne fælles holdning offentliggøres i Tidende.

Udfærdiget i Bruxelles, den 4. marts 1998.

På Rådets vegne

G. BROWN

Formand

(1) EFT L 168 af 6.7.1996, s. 3.